Epäilty sanoi ”kuolkaa” ja sytytti studion tuleen – Japanin tuhopoltossa 24 kuollutta

Kyoto Animationin tulipalosta epäillään 41-vuotiasta miestä, joka saa tällä hetkeä hoitoa palovammoihinsa.

Ainakin 24 ihmistä on kuollut Japanissa tahallisesti sytytetyssä yritysrakennuksen palossa, kertoivat viranomaiset. Kiotossa sattuneessa rajussa palossa on loukkaantunut lisäksi noin 35 ihmisiä.

Tulipalo sattui animaatioyhtiö Kyoto Animationin tiloissa aamukymmenen jälkeen paikallista aikaa.

Poliisin mukaan palo oli tahallaan sytytetty. Teon mahdollisesta motiivista viranomaisilla ei ole vielä käsitystä.

Tuli raivosi studiolla.­

Poliisin mukaan palon sytyttänyt 41-vuotias mies tunkeutui rakennukseen, heitti tiloihin bensiinin tyyppistä syttyvää nestettä ja sytytti sen. Japanin yleisradioyhtiön NHK:n mukaan epäilty oli sanonut "kuolkaa" juuri ennen kuin sytytti kaatamansa nesteen tuleen.

Epäilty mies pidätettiin tapahtumapaikalla. Hänet vietiin sairaalaan saamaan hoitoa palovammoihinsa.

Miehen suhteesta animaatiostudioon ei ole tietoa. BBC:n tietojen mukaan hän ei ole ollut studiolla töissä.

Uhrien määrä voi nousta

Kaikkiaan rakennuksessa oli tulen syttyessä arviolta 70 ihmistä. BBC:n mukaan heistä 36 on sairaalahoidossa. Viranomaisten mukaan tulipalon kuolonuhrien määrä saattaa vielä nousta. Loukkaantuneista noin kymmenen sai vakavia vammoja.

Palon silminnäkijät tekivät palohälytyksen hätäkeskukseen.

– He kertoivat kuullensa äänekkään räjähdyksen Kyoto Animationin rakennuksen ensimmäisestä kerroksesta sekä nähneensä siellä savua, kertoi pelastuslaitoksen edustaja.

Pelastustyöntekijät auttoivat haavoittuneita kadulla.­

Japanilaismediat ovat raportoineet myös paikalta löydetyistä veitsistä.

Japanin pääministeri Shinzo Abe on twiitannut osanottonsa uhrien omaisille.

– Tämä on niin kauheaa, että olen sanaton. Rukoilen kuolonuhrien puolesta, pääministeri kirjoitti.

Palorakennus kärsi sekin tulessa mittavia vahinkoja. Talon julkisivuista yksi oli palanut karrelle mustaksi, kun liekit olivat lyöneet ulos sen puolen ikkunoista.

Ohjaaja täysin ymmällään

Kyoto Animationille aiemmin töitä tehnyt ohjaaja Yutaka Yamamoto sanoi, että hän ei voi ymmärtää syytä tapahtuneelle.

– Miksi, miksi, miksi? En tiedä, mitä tästä pitäisi ajatella, ohjaaja tuskaili.

Kyoto Animationin edustaja puolestaan ilmoitti, että yhtiö perehtyy siihen, mitä on tapahtunut, eikä kommentoi paloa tuoreeltaan.

Kyoto Animation, joka tunnetaan nimilyhenteellä KyoAni, on tuottanut useita menestyneitä anime-sarjoja ja anime-romaaneja ja kirjoja. Yksi yhtiön hittisarjoista on K-On! Yhtiö on myynyt Netflixille anime-sarjan Violet Evergarden, joka on Suomessakin nähtävissä.

Myös fanit ovat kommentoineet paloa järkyttyneinä sosiaalisessa mediassa.

Pian palon jälkeen tuli julki tieto, jonka mukaan animaatioalalla toimivat ovat aloittaneet rahankeräyksen Kioton tragedian uhrien hyväksi. Keräykseen oli lahjoitettu kolmessa tunnissa jo 116 000 euroa.

Japanissa tapahtuu kansainvälisesti verrattuna vähän rikoksia. Etenkin väkivaltarikokset ovat varsin harvinaisia.

Tuhopoltto on Japanissa vakava rikos, josta voi saada kuolemantuomion. Osakassa 16 kuolonuhria vuonna 2008 vaatineen palon sytyttänyt mies odottaa paraikaa kuolemantuomionsa täytäntöönpanoa.